આજે રાજ્ય સભામાં પરમાણુ ઉર્જા ઉત્પાદન સંદર્ભના પ્રશ્નોના જવાબ આપતા કેન્દ્રીય મંત્રી જિતેન્દ્ર સિંહે જણાવ્યું કે વર્તમાન સમયમાં ગુજરાતના કાકરાપાર ખાતે 220 મેગાવોટના પ્રેશરાઇઝ્ડ હેવી વોટર રિએક્ટર્સ (PHWRs)ના બે યુનિટ કાર્યરત છે. કાકરાપાર ખાતે જ 700 મેગાવોટના અન્ય બે PHWRs યુનિટ્સનું બાંધકામ ચાલું છે. હવે આગામી પંચવર્ષીય યોજનામાં ભાવનગરના છાયા અને મીઠીવીરડી બે સ્થળોએ એક એક 1100 મેગાવોટના લાઇટ વોટર રિએક્ટર્સ અમેરિકાના સહયોગથી સ્થાપવામાં આવશે. તમામ પ્રોજેક્ટ કાર્યરત બનતા ગુજરાતમાં અંદાજે 4000 મેગાવોટ પરમાણુ ઉર્જા ઉત્પન્ન થશે.